
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Te’
Τετάρτη, 14 Οκτωβρίου 2026

ΔΕΛΤΙΟ ΤΥΠΟΥ

Εντοπισμός 44 αλλοδαπών στην Ιεράπετρα – Παροχή συνδρομής σε Ι/Φ σκάφος στα Ίσθμια – Προσάραξη Ι/Φ σκάφους στην Αλόννησο – Παροχή συνδρομής σε Ι/Φ σκάφος στη Λευκάδα – Συνέχεια ενημέρωσης αναφορικά με τον εντοπισμό και διάσωση 75 αλλοδαπών στην Αγία Γαλήνη – Συνέχεια ενημέρωσης αναφορικά με τον εντοπισμό και διάσωση 60 αλλοδαπών στην Ιεράπετρα

Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία Στομίου Ιεράπετρας. Στο σημείο μετέβησαν στελέχη της Λιμενικής Αρχής, όπου εντόπισαν 44 αλλοδαπούς (όλοι άντρες). Προανάκριση διενεργείται από το Λιμεναρχείο Ιεράπετρας.

*****

Τις πρωινές ώρες σήμερα, ενημερώθηκαν οι Λιμενικές Αρχές των Ισθμίων και των Αγίων Θεοδώρων από το Ενιαίο Κέντρο Συντονισμού Έρευνας και Διάσωσης του Αρχηγείου Λ.Σ.-ΕΛ.ΑΚΤ. (ΕΚΣΕΔ) για παροχή συνδρομής σε ιστιοφόρο (Ι/Φ) σκάφος ελληνικής σημαίας, με οκτώ (08) αλλοδαπούς επιβαίνοντες (υπήκοους Ελβετίας), σε δυσχερή θέση, λόγω των δυσμενών καιρικών συνθηκών, στη θαλάσσια περιοχή «Μικρό Αμμώνι» Σαρωνικού Κόλπου. Αμέσως, στο σημείο μετέβησαν στελέχη Λ.Σ. – ΕΛ. ΑΚΤ. από ξηράς, καθώς και το Ρ/Κ «ΕΠΙΣΚΟΠΗ» Ν.Π. 12253, όπου εντόπισαν το Ι/Φ αγκυροβολημένο στην εν λόγω περιοχή, με τους επιβαίνοντές του καλά στην υγεία τους. Ακολούθως, με τη συνδρομή του Ρ/Κ, το Ι/Φ αγκυροβόλησε με ασφάλεια στον Κόλπο Αμμωνίου. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
	Διαθέσιμο οπτικοακουστικό υλικό εχει αναρτηθεί στο www.hcg.gr 

*****

Τις πρώτες πρωινές σήμερα, ενημερώθηκαν οι Λιμενικές Αρχές της Σκιάθου, της Σκοπέλου και της Αλοννήσου από το Ενιαίο Κέντρο Συντονισμού Έρευνας και Διάσωσης του Αρχηγείου Λ.Σ.-ΕΛ.ΑΚΤ. (ΕΚΣΕΔ) για περιστατικό προσάραξης και εισροής υδάτων ενός ιστιοφόρου (Ι/Φ) σκάφους ελληνικής σημαίας στη θαλάσσια περιοχή του όρμου «Ξερό», νότια της νησίδας Περιστέρας. Οι δύο επιβαίνοντες του σκάφους (υπήκοοι Μεγάλης Βρετανίας) εγκατέλειψαν το Ι/Φ και προσέγγισαν την ακτή με ίδιες δυνάμεις. Μετά από βελτίωση των καιρικών συνθηκών, στο σημείο μετέβη το επαγγελματικό-αναψυχής (Ε/Π-Α/Ψ) «ΑΞΙΟΝ ΕΣΤΙ» Ν.Π. 10001 με επιβαίνοντες στελέχη Λ.Σ.-ΕΛ.ΑΚΤ., το οποίο εντόπισε το Ι/Φ σε κατάσταση ημιβύθισης. Στη συνέχεια, οι δύο αλλοδαποί επιβαίνοντες του Ι/Φ , παρελήφθησαν με την συνδρομή βοηθητικού σκάφους tender από το Ε/Π-Α/Ψ και μεταφέρθηκαν σε αλιευτικό καταφύγιο στην Αλόννησο, απ’ όπου διακομίστηκαν στο Πολυδύναμο Περιφερειακό Ιατρείο Αλοννήσου για διενέργεια εξετάσεων. Προανάκριση διενεργείται από τον Λιμενικό Σταθμό Αλοννήσου, ενώ από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. 

*****

Τις πρωινές ώρες σήμερα, ενημερώθηκαν οι Λιμενικές Αρχές της Λευκάδας και του Νυδρίου από το Ενιαίο Κέντρο Συντονισμού Έρευνας και Διάσωσης του Αρχηγείου Λ.Σ.-ΕΛ.ΑΚΤ. (ΕΚΣΕΔ) για αδυναμία εκκίνησης της μηχανής ενός ιστιοφόρου (Ι/Φ) σκάφους ελληνικής σημαίας με δύο αλλοδαπούς (υπηκόους Ρωσίας) επιβαίνοντες, στη θαλάσσια περιοχή του Κόλπου Βασιλικής Λευκάδας. Αμέσως, στο σημείο μετέβησαν ένα Περιπολικό σκάφος Λ.Σ. – ΕΛ. ΑΚΤ. (ΠΛΣ) και ένα αλιευτικό (Α/Κ), με τη συνδρομή του οποίου το Ι/Φ κατέπλευσε με ασφάλεια στο λιμάνι της Βασιλικής. Από το Α΄ Λιμενικό Τμήμα Νυδρίου του Λιμεναρχείου Λευκάδας που διενεργεί την προανάκριση, απαγορεύτηκε ο απόπλους του Ι/Φ σκάφους, μέχρι την προσκόμιση πιστοποιητικού αποκατάσταση της βλάβης από τον αρμόδιο νηογνώμονα.Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. 

*****

Συνέχεια ενημέρωσης:
Αναφορικά με τον εντοπισμό και διάσωση 75 αλλοδαπών στην Αγία Γαλήνη τις πρωινές ώρες χθες, συνελήφθη ένας 16χρονος αλλοδαπός (υπήκοος Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς , εκκίνησαν βραδινές ώρες της 10.10.2026 από την περιοχή Τομπρούκ της Λιβύης , καταβάλλοντας χρηματικά ποσά μεταξύ 13.000 και 14.000 δηναρίων Λιβύης για την μεταφορά τους στην Ελλάδα. Προανάκριση διενεργείται από το Λιμεναρχείο Ρεθύμνου.

	*****

Συνέχεια ενημέρωσης:
Αναφορικά με τον εντοπισμό και διάσωση 60 αλλοδαπών στην Ιεράπετρα τις πρωινές ώρες της 13.10.26, συνελήφθη ένας 16χρονος αλλοδαπός (υπήκοος Ν. Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση» από στελέχη του Λιμεναρχείου Σητείας, καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα.

Τρίτη, 13 Οκτώβριου 2026



ΔΕΛΤΙΟ ΤΥΠΟΥ



Σύλληψη αλλοδαπού για ναρκωτικά στη Σαμοθράκη 



Τις μεσημβρινές ώρες σήμερα, συνελήφθη ένας 47χρονος αλλοδαπός (υπήκοος Λιθουανίας) για παραβάσεις των νόμων Ν. 4139/2013, Ν. 3459/2006 και Ν. 2168/1993 από στελέχη του Γραφείου Ασφαλείας της Λιμενικής Αρχής Σαμοθράκης, στη περιοχή Θέρμων Σαμοθράκης.

Συγκεκριμένα, κατόπιν ελέγχου που του διενεργήθηκε και εν συνεχεία αυτού σε δεύτερο που ακολούθησε σε παρακείμενη περιοχή, βρέθηκαν επιμελώς κρυμμένα σε αυτοσχέδιες κρύπτες και σε προσωπικά αντικείμενα του 47χρονου τα κάτωθι:

-Δέκα (10) γυάλινα βάζα τα οποία περιείχαν συσκευασίες με ακατέργαστη κάνναβη και αποσπάσματα δενδρυλλίων κάνναβης, καθαρού βάρους 119,2 γραμμαρίων,

-Τρεις (03) νάιλον συσκευασίες οι οποίες περιείχαν ακατέργαστη κάνναβη και αποσπάσματα δενδρυλλίων κάνναβης, καθαρού βάρους 11,8 γραμμαρίων,

-Δέκα (10) γραμμάρια σπόρων άγνωστης προελεύσεως,

-Τρία (03) τεμάχια κρυσταλλικής μεθαμφεταμίνης και 

-Μία (01) σύριγγα με άγνωστη χημική σύσταση, καφέ χρώματος και 

-Ένα (01) σπρέι πιπεριού. 



	Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, κατασχέθηκαν όλα τα ανωτέρω ευρήματα, ενώ οι ναρκωτικές ουσίες πρόκειται να αποσταλούν για ανάλυση στη Χημική Υπηρεσία.

	Διαθέσιμο οπτικό υλικό έχει αναρτηθεί στην ιστοσελίδα www.hcg.gr.

